ממשיך לחבוט בכולם: פלויד מייוודר שוב הספורטאי המכניס בעולם - גלובס
פלויד מייוודר לא נזקק ליותר מדי עבודה כדי להפוך לספורטאי המכניס ביותר בשנה החולפת, ולהוביל את הרשימה היוקרתית של "פורבס" בפעם השנייה ברציפות. המתאגרף האמריקאי (שידוע בכינויו "Money") הכניס ב-12 החודשים האחרונים סכום כולל של 105 מיליון דולר, בזכות שני קרבות בלבד בהם השתתף - מול קאנלו אלברז (בספטמבר 2013) ומרקוס מיידנה (במאי 2014) - שערכו במצטבר 72 דקות.
מייוודר הכניס כמעט 400 מיליון דולר מאז הפך למקצוען אחרי המשחקים האולימפיים ב-1996. הוא הספורטאי השני בלבד בהיסטוריה שמכניס יותר מ-100 מיליון דולר בעונה אחת, אחרי הגולפאי טייגר וודס.
להבדיל מספורטאים אחרים, מייוודר הרוויח את כל הכסף "על המגרש" עצמו, וללא הסכמי חסות. הוא נהנה מהסכם ענק שחתם עם רשת Showtime במהלך 2013, ושמבטיח לו עשרות מיליוני דולרים משידורי הפיי-פר-ויו של הקרבות שלו. על-פי ההסכם בין הצדדים התחייב מייוודר לקיים שישה קרבות אגרוף על-פני 30 חודשים. המאזן של מייוודר בקריירה המקצוענית הוא מושלם: 46 ניצחונות ו-0 הפסדים.
הרשימה של "פורבס" כוללת את הכנסות הספורטאים ברוטו, על המגרש ומחוצה לו, בין 1 ביוני 2013 ועד 1 ביוני 2014.
במקום השני ברשימת המכניסים מדורג כוכב ריאל מדריד ונבחרת פורטוגל, כריסטיאנו רונאלדו, עם 80 מיליון דולר - 52 מיליון דולר מתוך זה כשכר ובונוסים, והיתר מהסכמים מסחריים עליהם הוא חתום. משלימים את החמישייה הראשונה: לברון ג'יימס, כוכב ה-NBA של מיאמי היט, עם 72.3 מיליון דולר; ליאו מסי, כוכב ברצלונה ונבחרת ארגנטינה, עם 64.7 מיליון דולר; קובי בראיינט, כוכב לוס אנג'לס לייקרס, שבקושי שיחק בשנה האחרונה בגלל פציעות, עם 61.5 מיליון דולר.
הגולפאי טייגר וודס שהוביל את רשימת הספורטאים המכניסים ב-11 מתוך 12 העונות האחרונות, מדורג שישי עם הכנסה של 61.2 מיליון דולר.
רק שלוש שנים הצליחו להיכנס לרשימת ה-100, וכולן טניסאיות. במקום הראשון מבין הנשים (ומקום 34 כללי) מדורגת מריה שראפובה מרוסיה עם הכנסה של 24.4 מיליון דולר, אחריה נה לי הסינית (41 כללי) עם 23.6 מיליון דולר, וסרינה וויליאמס (55 כללי) עם 22 מיליון דולר בשנה האחרונה.
100 הספורטאים המכניסים בעולם רשמו הכנסה כוללת של 2.75 מיליארד דולר - 5% יותר מבשנה שעברה. 29 ספורטאים חדשים נכנסו לרשימת 2014, שכוללת בסך הכל ספורטאים מ-27 מדינות שמחולקים לעשרה ענפי ספורט. ענף הכדורגל שולח 15 ספורטאים לרשימה.
עשרת הספורטאים המכניסים בעולם - "פורבס" 2014
1. פלויד מייוודר (ארה"ב, איגרוף) 105 מיליון ד'
2. כריסטיאנו רונאלדו (פורטוגל, כדורגל) 80 מיליון ד'
3. לברון ג'יימס (ארה"ב, כדורסל) 72.3 מיליון ד'
4. ליאו מסי (ארגנטינה, כדורגל) 64.7 מיליון ד'
5. קובי בראיינט (ארה"ב, כדורסל) 61.5 מיליון ד'
6. טייגר וודס (ארה"ב, גולף) 61.2 מיליון ד'
7. רוג'ר פדרר (שווייץ, טניס) 56.2 מיליון ד'
8. פיל מיקלסון (ארה"ב, גולף) 53.2 מיליון ד'
9. רפאל נדאל (ספרד, טניס) 44.5 מיליון ד'
10. מאט ריאן (ארה"ב, פוטבול) 43.8 מיליון ד'